RO Jurnalul Oficial al Uniunii Europene C 211/43

Avizul Comitetului Regiunilor privind consolidarea abordării globale a migraţiei: coordonare, coerenţă şi sinergii sporite

(2009/C 211/05)

COMITETUL REGIUNILOR:

— consideră că autorităţile locale şi regionale se află în prima linie a elaborării, aplicării, evaluării şi monitorizării politicii de migraţie şi, prin urmare, ar trebui să fie considerate parteneri de bază în dezvoltarea acestei politici;

— subliniază faptul că trebuie promovat un parteneriat interinstituţional mai puternic, atât de statele membre, cât şi de instituţiile Comunităţii;

— consideră că ar trebui pus un accent mai puternic pe creşterea capacităţii instituţionale a autorităţilor locale şi regionale, deoarece acestea joacă un rol-cheie în elaborarea şi gestionarea politicii de migraţie, în special în consolidarea cooperării cu administraţiile ţărilor terţe responsabile de ocuparea forţei de muncă şi imigraţie; această abordare a fost subliniată de CoR în avizele sale anterioare;

— subliniază că instrumentele şi structurile instituţionale deja existente, precum iniţiativa Comitetului Regiunilor – Adunarea autorităţilor locale şi regionale din zona euro-mediteraneeană (ARLEM) -, Consiliul Europei şi alte reţele relevante, ar trebui să fie implicate în abordarea aspectelor legate de migraţie;

— subliniază nevoia unei integrări sporite a migranţilor în societăţile gazdă, deoarece migranţii sunt actori-cheie în dezvoltarea atât a ţărilor lor de origine, cât şi a ţărilor lor de destinaţie;

— subliniază nevoia unor eforturi comune pentru realizarea unei mai bune gestionări a frontierelor externe, în special a frontierelor maritime sudice şi ale tuturor regiunilor confruntate cu influxuri masive de migranţi în condiţii umanitare critice;

— subliniază rolul reţelei de ofiţeri de legătură în materie de imigraţie în îndeplinirea obiectivelor stabilite în comunicare; în paralel, solicită Comisiei să garanteze că autorităţile locale şi regionale competente pot avea acces şi pot beneficia de schimbul de bune practici şi de informaţiile colectate prin intermediul reţelei;

— în final, salută extinderea abordării globale la alte ţări şi regiuni, precum Asia, America Latină şi zona Caraibelor, şi încurajează Comisia Europeană să-şi continue eforturile în această direcţie, subliniind necesitatea definirii unor modalităţi de dialog cu aceste regiuni, ceea ce ar pregăti drumul pentru o mai strânsă cooperare şi coordonare cu Africa şi regiunile care se învecinează cu UE în sud şi sud-est.

Raportor : Arnoldas ABRAMAVIČIUS (LT-PPE), primarul localităţii Zarasai

Document de referinţă:

Comunicarea Comisiei către Parlamentul European, Consiliu, Comitetul Economic şi Social European şi Comitetul Regiunilor privind consolidarea abordării globale a migraţiei: coordonare, coerenţă şi sinergii sporite

COM(2008) 611 final

I. RECOMANDĂRI POLITICE

COMITETUL REGIUNILOR

Rolul autorităţilor locale şi regionale

1. consideră că autorităţile locale şi regionale se află în prima linie a elaborării, aplicării, evaluării şi monitorizării politicii de migraţie şi, prin urmare, ar trebui să fie considerate parteneri de bază în dezvoltarea acestei politici;

2. reaminteşte faptul că autorităţile locale şi regionale deţin competenţe fie partajate, fie exclusive în acest domeniu; prin urmare, consultarea acestora de către statele membre şi Comisia Europeană ar trebui să fie obligatorie şi ar trebui realizată în procesul prelegislativ, precum şi în cadrul procedurii de consultare care implică Comitetul Regiunilor;

3. subliniază faptul că trebuie promovat un parteneriat interinstituţional mai puternic, atât de statele membre, cât şi de instituţiile Comunităţii;

4. consideră că ar trebui pus un accent mai puternic pe creşterea capacităţii instituţionale a autorităţilor locale şi regionale, deoarece acestea joacă un rol-cheie în elaborarea şi gestionarea politicii de migraţie şi în special în consolidarea cooperării cu administraţiile ţărilor terţe responsabile de ocuparea forţei de muncă şi imigraţie; această abordare a fost subliniată de CoR în avizele sale anterioare (1);

5. regretă faptul că rolul crucial jucat de autorităţile locale şi regionale în cooperarea teritorială transfrontalieră în domeniul migraţiei nu este suficient recunoscut;

6. subliniază faptul că ar trebui realizată o evaluare mai detaliată a unor iniţiative cum ar fi explorarea unor noi metodologii ştiinţifice pentru colectarea şi schimbul de informaţii privind rutele de migraţie, precum şi politicile de integrare şi consecinţele acestora pentru autorităţile locale şi regionale în ceea ce priveşte sarcinile financiare şi administrative;

7. solicită Comisiei Europene să depună eforturi pentru îmbunătăţirea producerii şi difuzării de informaţii de natură cantitativă şi calitativă, fiabile şi actuale, care constituie sursa primară pentru schiţarea profilurilor individuale de imigraţie ale statelor membre;

8. salută ideea că ar trebui să se pună un accent explicit pe nevoia de a spori resursele umane şi financiare în domeniul monitorizării aplicării legislaţiei existente, întrucât aceasta reprezintă un element central pentru realizarea unui mai bun mediu de reglementare;

9. consideră că intenţia Comisiei de a sprijini organizaţiile locale care lucrează cu migranţii în ţările de origine ar trebui să fie orientată direct către contextele locale şi regionale, pentru a spori gradul de conştientizare cu privire la oportunităţile din ţările de origine; prin urmare, recomandă implicarea autorităţilor locale şi regionale şi a asociaţiilor naţionale ale acestora, în special din ţările partenere şi din alte ţări terţe, în elaborarea unei modalităţi comune de punere în aplicare a politicii de migraţie;

10. subliniază că instrumentele şi structurile instituţionale deja existente, precum iniţiativa Comitetului Regiunilor – Adunarea autorităţilor locale şi regionale din zona euro-mediteraneeană (ARLEM) -, Consiliul Europei şi alte reţele relevante, ar trebui să fie implicate în abordarea aspectelor legate de migraţie;

11. recomandă, în ceea ce priveşte definirea politicilor de migraţie, să se adopte o abordare incluzivă şi, prin urmare, să se menţioneze explicit în comunicarea Comisiei Europene toţi actorii implicaţi la nivel local, regional şi central care contribuie la conceperea politicilor şi asigură eficienţa acestora în stadiul implementării;

12. subliniază faptul că, în concluziile Summitului regiunilor şi oraşelor din 2009, desfăşurat la Praga, s-a solicitat o abordare integrată şi cuprinzătoare a migraţiei şi integrării, bazată pe eforturile autorităţilor locale şi regionale;

13. consideră că o politică europeană de migraţie, realizată în comun în domeniile în care statele membre consideră că este justificat, nu trebuie să stea în calea unor reglementări mai ambiţioase în statele membre.

Demersuri pentru consolidarea abordării globale a migraţiei

Recomandări generale

14. consideră că politica de migraţie a UE reprezintă un fenomen inerent transversal şi cu multe faţete, implicând prin urmare responsabilitatea partajată a Uniunii Europene şi a diverselor niveluri de guvernanţă din statele membre individuale şi din ţările terţe; acestea ar trebui să acţioneze împreună în conformitate cu principiile democraţiei, subsidiarităţii, solidarităţii şi încrederii reciproce, ţinând seama de particularităţile diferitelor contexte regionale şi locale şi respectând drepturile omului şi valorile fundamentale aflate la baza UE;

15. salută obiectivul promovării unei abordări globale coerente a migraţiei, în cadrul căreia întărirea dialogului politic şi cooperarea practică între statele membre ale UE şi ţări şi regiuni terţe reprezintă un aspect esenţial; ar trebui însă asigurată totodată coerenţa cu principiile de bază şi obiectivele generale ale politicii sociale, economice şi de dezvoltare a UE;

16. subliniază faptul că orientările identificate în documentele anterioare ale UE (2) rămân valabile, în special în ceea ce priveşte cele trei componente (buna gestionare a migraţiei legale, lupta împotriva imigraţiei ilegale, relaţia între migraţie şi dezvoltare) şi nevoia unei implementări echilibrate a acestora;

17. subliniază faptul că proiectul de comunicare al Comisiei scoate în evidenţă doar nivelurile european şi naţional şi că ar trebui să se pună un accent mai puternic pe autorităţile locale şi regionale şi pe rolul acestora în punerea în aplicare a unei politici de migraţie globale;

18. solicită să se acorde mai multă atenţie situaţiei deosebit de vulnerabile a femeilor imigrante, care a fost abordată în avizul Comitetului Regiunilor din 2007 (CdR 296/2007);

19. sprijină concluziile Consiliului Uniunii Europene din decembrie 2008 (3), care reamintesc nevoia asigurării unei coerenţe sporite în finanţare, în vederea aplicării fără întârziere a măsurilor prevăzute; recomandă utilizarea fondurilor comunitare existente pentru a se îmbunătăţi cooperarea dintre autorităţile locale şi regionale din UE şi autorităţile omoloage din ţările de origine.

Cu privire la mobilitate şi migraţia economică legală

20. este de acord că mobilitatea ar trebuie să rămână unul din elementele centrale ale migraţiei legale şi subliniază nevoia ca aceasta să fie promovată prin măsuri suplimentare de autorităţile locale şi regionale, inclusiv prin extinderea parteneriatelor-pilot de mobilitate, după modelul celor cu Moldova şi Capul Verde;

21. invită autorităţile locale şi regionale să se implice pe deplin în colectarea de informaţii privind fluxurile migratorii regulate, informaţii diseminate prin portaluri interactive cum ar fi viitorul Portal de imigraţie al UE, Portalul european al mobilităţii forţei de muncă, Reţeaua EURES şi Portalul european al mobilităţii cercetătorilor, care ar putea contribui la luarea în considerare în mod adecvat a particularităţilor locale şi regionale în elaborarea politicilor de migraţie;

22. sprijină propunerile Comisiei privind extinderea iniţiativelor menite să promoveze soluţii mai flexibile şi mai eficiente pentru migranţi cu privire la piaţa muncii, prin explorarea, printre altele, a unor noi iniţiative privind transferul drepturilor de pensie, recunoaşterea calificărilor obţinute în străinătate şi incluziunea socială a migranţilor;

23. subliniază nevoia unei integrări sporite a migranţilor în societăţile gazdă, deoarece migranţii sunt actori-cheie în dezvoltarea atât a ţărilor lor de origine, cât şi a ţărilor lor de destinaţie;

24. salută crearea unei reţele de observatoare ale migraţiei, astfel cum se prevede în concluziile Consiliului Afaceri Generale, adoptate la 8 decembrie 2008, întrucât aceasta sporeşte şi mai mult prestigiul profilurilor de migraţie, ca un instrument-cheie al politicii comune de imigraţie a UE; în această privinţă autorităţile locale şi regionale ar trebui implicate direct în activitatea acestor observatoare şi ar trebui să acţioneze ca actori-cheie în înfiinţarea lor şi în începerea activităţilor.

Cu privire la lupta împotriva migraţiei ilegale

25. salută extinderea mandatului FRONTEX privind sprijinirea ţărilor terţe în controlul frontierelor, aşa cum se prevede deja într-un aviz precedent al CoR (CdR 210/2008);

26. sprijină ideea propusă în Pactul european privind imigraţia şi azilul, de a se examina posibilitatea înfiinţării unui sistem european de gărzi de frontieră;

27. subliniază faptul că ar trebui să facă trimitere în comunicarea Comisiei Europene la implicarea administraţiilor locale şi regionale, în special a celor care sunt cele mai afectate de influxurile migratorii în echipele de intervenţie rapidă la frontieră;

28. subliniază nevoia unor eforturi comune pentru realizarea unei mai bune gestionări a frontierelor externe, în special a frontierelor maritime sudice şi ale tuturor regiunilor confruntate cu influxuri masive de migranţi în condiţii umanitare critice;

29. subliniază rolul reţelei de ofiţeri de legătură în materie de imigraţie în îndeplinirea obiectivelor stabilite în comunicare; în paralel, solicită Comisiei să garanteze că autorităţile locale şi regionale competente pot avea acces şi beneficia de schimbul de bune practici şi de informaţiile colectate prin intermediul reţelei;

30. este de acord cu propunerea Comisiei de a se acorda prioritate punerii în aplicare a planului de acţiune de la Ouagadougou privind combaterea traficului cu fiinţe umane, în special cu femei şi copii; în acest context, rolul asociaţiilor locale şi regionale în elaborarea unor strategii şi planuri de acţiune împotriva traficului de persoane este crucial.

Cu privire la migraţie şi dezvoltare

31. sprijină programele de înfrăţire între angajatorii atât din sectorul public, cât şi din cel privat şi instituţiile din statele membre ale UE şi ţările de origine, destinate sprijinirii migraţiei circulare şi combaterii „exodului de creiere”; recomandă ca autorităţile locale şi regionale să facă schimb de experienţă şi de cunoştinţe valoroase, pentru a ajuta migranţii să se reintegreze pe pieţele forţei de muncă din ţara de origine;

32. este de acord cu propunerea Comisiei privind dobândirea unei mai bune înţelegeri a dimensiunii şi impactului „exodului de creiere”, ceea ce corespunde solicitărilor specifice exprimate de autorităţile locale şi regionale într-un aviz anterior al CoR (CdR 296/2007);

33. subliniază că ar trebui făcute eforturi suplimentare pentru explorarea legăturii dintre schimbările climatice şi migraţie;

34. subliniază importanţa autorităţilor locale şi regionale în promovarea dezvoltării economice teritoriale, în construirea democraţiei şi a bunei guvernanţe, precum şi necesitatea implicării acestora în elaborarea şi implementarea programelor de cooperare în domeniul migraţiei;

35. salută Iniţiativa comună pentru migraţie şi dezvoltare (JMDI) a CE şi ONU, care sprijină organizaţiile societăţii civile şi autorităţile locale ce urmăresc să contribuie la conectarea migraţiei şi dezvoltării în vederea dezvoltării maxime a sinergiilor pozitive dintre actorii locali şi regionali;

36. subliniază faptul că participarea autorităţilor locale şi regionale, prin intermediul asociaţiilor lor naţionale şi regionale, la reţele şi platforme de cooperare, care implică autorităţile locale şi regionale şi asociaţiile din ţări terţe, ar contribui semnificativ la realizarea unei cooperări mai eficiente cu privire la formarea persoanelor responsabile cu aplicarea legilor, programele de înfrăţire, colectarea datelor, monitorizarea fluxurilor migratorii şi alte proiecte similare;

37. subliniază importanţa înfiinţării unor platforme permanente de cooperare, dialog şi schimb între autorităţile şi asociaţiile locale şi regionale, în special de pe ţărmul nordic, sudic şi estic al Mediteranei; înfiinţarea Adunării asociaţiilor locale şi regionale din zona euro-mediteraneeană ar putea servi drept exemplu pentru demersuri suplimentare;

38. subliniază faptul că rolului şi contribuţiei diasporelor la dezvoltarea ţărilor lor de origine, de exemplu prin transferul de fonduri şi înfiinţarea de asociaţii şi conectarea acestora în reţele, ar trebui să li se acorde atenţie în mod sistematic.

Cu privire la abordarea geografică

39. susţine poziţia Consiliului Uniunii Europene (4) privind înfiinţarea unui dialog tripartit între ţările de origine, de destinaţie şi de tranzit din diferite regiuni geografice, care trebuie să se bazeze pe utilizarea şi extinderea instrumentelor existente precum parteneriatele pentru mobilitate, canalele bilaterale, cadrele de cooperare precum ECOWAS, procesul de la Rabat, parteneriatele-pilot pentru mobilitate şi altele; totodată ar trebui diversificate instrumentele şi mijloacele concrete, în funcţie de nevoile practice ale regiunilor şi ţărilor terţe şi de posibilităţile concrete ale acestora;

40. salută extinderea abordării globale la alte ţări şi regiuni, precum Asia, America Latină şi zona Caraibelor, şi încurajează Comisia Europeană să-şi continue eforturile în această direcţie, subliniind necesitatea definirii unor modalităţi de dialog cu aceste regiuni, ceea ce ar pregăti drumul pentru o mai strânsă cooperare şi coordonare cu Africa şi regiunile care se învecinează cu UE în sud şi sud-est.

Bruxelles, 17 iunie 2009 Preşedintele Comitetului Regiunilor Luc VAN DEN BRANDE

(1) Avizul CoR privind „O politică comună de imigraţie pentru Europa”, CdR 210/2008 fin.

(2) COM (2007) 248 final; COM (2007) 780 final; COM (2008) 359 final; Consiliul Uniunii Europene, „Pactul european privind imigraţia şi azilul”, nr. 13440/08, ASIM 72, Bruxelles, 24.9.2008, Declaraţia de la Lima, 18 mai, 2008.

(3) A 2914-a reuniune a Consiliului Afaceri generale, Bruxelles, 8 decembrie 2008.

(4) Cea de-a 2914-a reuniune a Consiliului Afaceri Generale, Bruxelles, 8 decembrie 2008, pct. 22.